הוועדה המיוחדת לזכויות הילד, כנסת 19, פרוטוקול מספר 80, 2014-11-10 13:00

יעקב מרגי: צהריים טובים לכולם, אני מתכבד לפתוח את ישיבת הוועדה המיוחדת לזכויות הילד של הכנסת.

יעקב מרגי: 10 בנובמבר 2014, י"ז בחשוון תשע"ה.

יעקב מרגי: הנושא על סדר היום: הצעה לסדר היום, דיון מהיר, התעללות בפעוטות בגנים פרטיים, הצעתה של חברת הכנסת קארין אלהרר.

יעקב מרגי: לפני שאעביר את רשות הדיבור לחברת הכנסת קארין אלהרר, חשוב שהדברים יאמרו.

יעקב מרגי: הוועדה לזכויות הילד בראשותה של חברת הכנסת אורלי לוי אבקסיס שמה את שלומו של הילד, טובתו של הילד על סדר יומה בכנסת הזאת כפי שעשו בכנסות הקודמות.

יעקב מרגי: על סדר יומה של הוועדה נמצאים נושאים רבים שקשורים לגיל הרך והיד עוד נטויה בנושאים שקשורים לשלומו של הילד.

יעקב מרגי: מה שהיה אמור להיות מובן מאליו, אנחנו רואים שלא הכול מובן מאליו, גם הנוגעים בדבר מוצאים לעצמם את הזכות לא את הזכות, את החוצפה לזלזל בנושא או בוועדה של הכנסת ולא להגיע.

יעקב מרגי: מנתוני מרכז המידע והמחקר שלהכנסת, רק כדי לשבר את האוזן, כשליש מאוכלוסייה המדינה הם ילדים.

יעקב מרגי: אני מציג את הנתון, כדי להבין כמה אנחנו מתייחסים וצריכים להתייחס לאוכלוסייה זו.

יעקב מרגי: כשאני אומר כשליש מדובר בערך על כ- 2.3 מיליון של ילדים מגיל אפס עד גיל 17 שבהגדרה הם ילדים.

יעקב מרגי: מתוך המספר הזה 51% הם ילדים בגילאי אפס עד 9.

יעקב מרגי: הגיל הרך, אפס עד 3, מדובר על כ-400 אלף ילדים, מתוכם נמצאים בפיקוח בזכות אותה הכרה של משרד הכלכלה, רק כ 107-108 אלף.

יעקב מרגי: אנחנו מבינים שכ-350 אלף ילד מגיל אפס עד 3 לא נמצאים תחת כל פיקוח, לכאורה פיקוח של ההורים אם הם נמצאים במסגרות ביתיות.

יעקב מרגי: היות והורים הם עובדים, יש גם אלטרנטיבות כאלה ואחרות כמו גנים פרטיים.

יעקב מרגי: המשפחתונים הם איכשהו מפוקחים.

<קריאה: ממש לא.

יעקב מרגי: אמרתי "איך שהוא מפוקחים".

יעקב מרגי: כשאמרתי ש- 350 אלף לא במסגרות זה לא כולל את מסגרת המשפחתון.

יעקב מרגי: אין ספק שהנושא חייב דיון לאור הכתבות שאנחנו רואים.

יעקב מרגי: אם בעבר זה עלה פעם ב..

יעקב מרגי: אני לא רוצה לומר שהיום יותר, היום המודעות גבוהה יותר ויתכן שבעבר היה יותר ממה שפורסם.

יעקב מרגי: כל מקרה הוא מזעזע בפני עצמו.

יעקב מרגי: המדינה מזדעזעת והרכבת יוצאת מהרציף וממשיכים לתחנה הבאה ואף אחד לא יודע מה קרה.

יעקב מרגי: לדעתי זה דיון חשוב.

יעקב מרגי: חברת הכנסת קארין אלהרר, ובצדק, ביקשה את הדיון המהיר בנושא.

יעקב מרגי: הוועדה תוציא בסיכום נזיפה על משרד הכלכלה ובמיוחד לאגף הזה.

יעקב מרגי: אם איני טועה, הם נעדרו כבר מדיונים או שהיו איחורים לדיונים או תירוץ של 'אני צריכה ללכת לדיון אחר'.

יעקב מרגי: אני חושב שכאן האכסניה וזה המקום כשמדברים על פיקוח והגיל הרך.

יעקב מרגי: זה המקום שצריך הדברים שבו צריכים להיאמר.

יעקב מרגי: בבקשה חברת הכנסת קארין אלהרר.

קארין אלהרר: תודה אדוני היושב ראש.

קארין אלהרר: הדיון הזה נתבקש על ידי עוד לפני שהכנסת חזרה לפעילות.

קארין אלהרר: כשהיינו בפגרה, נחשפנו למקרה התעללות, אפשר להגיד מזעזע, ולא נתחיל לתאר את ההרגשה שעברה על הורים.

קארין אלהרר: המקרה פורסם בכל כלי התקשורת, על הגננת שמשכה בשערותיהם של הפעוטות כדי להשכיב אותם לישון, כדי להעיר אותם משינה.

קארין אלהרר: זה היה פשוט מזעזע.

קארין אלהרר: כולכם ודאי יכולים לתאר כאימא לפעוט בדיוק בטווח הגילאים הזה מה עבר עליה, זה באמת סיוט של כל הורה.

קארין אלהרר: בסופו של דבר אנחנו ההורים לפעוטות מפקידים את ילדינו, משלמים לגנים תשלומים נכבדים והמקומות האלה לא מפוקחים.

קארין אלהרר: חלקם מאוגדים באיגוד הגנים הפרטיים, אבל לא ברור מהי מידת הפיקוח.

קארין אלהרר: חלקם בכלל לא מאוגדים.

קארין אלהרר: ההורים פונים למקומות האלה לא בגלל שהם הורים מזלזלים אלא כי אין מספיק היצע של גנים פרטיים מפוקחים.

קארין אלהרר: אני יודעת שבעבר היה ניסיון לחוקק את "חוק הפיקוח על המעונות" חוק מאוד מקיף.

קארין אלהרר: ברובו הוא מדבר על ענייני בינוי, הוא מדבר על רישיונות, הוא מדבר על תנאים סניטריים, הוא נותן קצת מענה לעניין התנהלות והתנהגות של הגננות והסייעות.

קארין אלהרר: אני באמת מבקשת למקד את הדיון ולא לחזור ל"חוק הפיקוח על המעונות" אלא למקד את הדיון בהנהלות הפלילית, הפושעת שאנחנו כמדינה אסור לנו להסכים לה בשום צורה ודרך.

קארין אלהרר: אני מבקשת להצר על כך, שמשרד הכלכלה שאמון על הטיפול בנושא, בכלל לא טרח להגיע.

קארין אלהרר: אני חושבת שהדבר מלמד ביתר שאת שהאכסניה, המקום לטיפול בילדים מגיל אפס ועד הבגרות צריך להיות במשרד החינוך ולא במשרד הכלכלה.

קארין אלהרר: זה לא מתאים להיות במשרד הכלכלה כי הם לא יודעים להתמודד עם זה והתוצאות ניכרות בשטח.

קארין אלהרר: העובדה, אין פיקוח ואין דין ואין דיין.

קארין אלהרר: אני חייבת להודות שאני לא כל כך יודעת איך להתקדם מכאן כי הדבר הראשון שרציתי לשאול במהלך הדיון הזה את נציגי משרד הכלכלה, מה אתם עושים?

קארין אלהרר: זו שאלה.

קארין אלהרר: יש המון דברים שניתן לעשות וניתן לטפל בנושא בתחום הענישה והאכיפה שהוא תחום מאוד חשוב.

קארין אלהרר: בהחלט צריך לעלות אותו לסדר היום ולדיון.

קארין אלהרר: לפני כן, איך משרד ממשלתי, שהוא הגורם שאמור להיות ממונה, אני לא רואה ממונה בפועל, מה הוא עושה כשהוא שמע על המקרה הזה, כשהוא שומע על מקרים אחרים נוספים, קיימים מקרים כאלה.

קארין אלהרר: מה המשרד עושה על מנת שהתופעה לא תשנה?

קארין אלהרר: אני חייבת לומר שאני באמת לא יודעת, לא מכירה את ההתנהלות הזאת.

קארין אלהרר: אני מאוד אשמח שהוועדה תפנה לשר הממונה ותביע את מורת רוחנו כוועדת כנסת שלא יעלה על הדעת שנציגים מוזמנים לא מגיעים, משאירים את הדיון מיותם מתוצאה אופרטיבית.

קארין אלהרר: רציתי להציע, אני באמת חושבת שזו תחושת הבטן הראשונה של כל הורה במצב הזה, לוהיא הציב מצלמות, לרשת את כל הגנים במצלמות כדי שההורה יוכל לראות.

קארין אלהרר: ההורה הרי לא יכול לצאת באמצע העבודה ולבדוק מה מצבו של הילד, האם הוא מטופל או לא מטופל.

קארין אלהרר: צריך לזכור שמדובר בקבוצת ילדים בגילאים שעדיין לא מדברים, עדיין קשה להבין מה קרה בגן אלא אם רואים משהו חיצוני.

קארין אלהרר: אני חייבת להודות שמיד כשעלתה בי המחשבה התייעצתי גם המועצה הלאומית לשלום הילד וגם עם דוקטור יצחק קדמן.

קארין אלהרר: ירדתי מזה מהר מאוד כי אני מבינה את הצורך לפרטיות של הילדים האחרים.

קארין אלהרר: אני גם מבינה שדברים שרואים מפה לא רואים משם והעניין הוא בגדר של יצא שכרנו בהפסדנו'.

קארין אלהרר: אני כן אשמח לדעת למה האכיפה לא מתבצעת בצורה טובה יותר.

קארין אלהרר: אנחנו רואים - - -

יעקב מרגי: שיהיה חובה על מנת שיהיה את מה לאכוף.

קארין אלהרר: אדוני, סעיף 368ג' ל"חוק העונשין" שכותרתו "התעללות בקטין או חסר ישע" – זה המקרה שמונח לפנינו.

קארין אלהרר: הענישה המקסימאלית היא עד 9 שנים.

קארין אלהרר: 9 שנים ואנחנו קוראים בעיתונות על מצב שבו לכל היותר מקבלים 18 חודשי מאסר בפועל.

קארין אלהרר: כולנו מבינים מה זה אומר 18 חודשי מאסר בפועל, אחרי שמקצרים שליש על התנהגות טובה ועל הבעת חרטה, אנחנו מבינים שזה לא העונש.

קארין אלהרר: דבר נוסף שהוא חמור בעיניי אף יותר, אני מבינה את האמירה שאומרת, אני מאמינה בה בכל ליבי כסנגורית בעבר, שאדם חף מפשע כל עוד לא הוכחה אשמתו.

קארין אלהרר: יחד עם זאת, מאחר ומדובר ברגיש שברגיש, בדיני נפשות ממש, לא יעלה על הדעת שגננת חשודה או מואשמת תמשיך לפעול בגן.

קארין אלהרר: זה מביא את ההורים לחשוב 'רגע, מה אני יכול לעשות במצב הזה?

קארין אלהרר: אם אני אוציא את הילד אני צריך להתחיל למצוא לו גן אחר'.

קארין אלהרר: מצד שני, מנהל הגן לא רוצה להביא גננת חדשה כי יש אפשרות לגננת הישנה עדיין לעבוד.

קארין אלהרר: זה שם את ההורים בסד שיקולים בלתי אפשרי לחלוטין.

קארין אלהרר: אני חושבת שלכל הפחות עד שיתבררו כל ההליכים ועד שנבין ללא צל ספק שמדובר בגננת שהואשמה או נחשדה על לא עול בכפה, עד אז אסור שהגננות תחזורנה לתפקד בגנים, אסור שיהיה להן קשר בכלל לא עם הילדים, לא עם המשפחות ולא שום דבר עד שנבין לחלוטין מה קורה שם.

קארין אלהרר: שוב, אני לא יודעת איך להתקדם עם הדיון הזה - - -

יעקב מרגי: אני אנהל את הדיון ואת תראי שנתקדם.

יעקב מרגי: אני שמח שהצטרפה אלינו מנהלת האגף של משרד הכלכלה, מלי שטירגלר.

יעקב מרגי: אמרנו בפתיח וחבל שלא היית כאן, ילדים, יותר נכון פעוטות, נצמצם את ההגדרה, פעוטות שלא נמצאים בגנים של משרד הכלכלה, האם הם תחת פיקוח כלשהו שלכם?

יעקב מרגי: אולי זה באמצעות הגנים הפרטיים או שיש פיקוח כלשהו?

<מלי שטירגלר: נכון להיום אנחנו לכאורה פועלים תחת החוק הישן משנת 1965 שהוא חוק כללי מאוד על מעונות שכוללים גם מעונות לאוכלוסיות עם צרכים מיוחדים, גם לקשישים.

<מלי שטירגלר: זה חוק שלא מאפשר לנו מספיק סמכויות.

<מלי שטירגלר: לכן אנחנו בעצם אנחנו לא מפקחים, לא מפקחים בכלל למעט במקרים מסכני חיים.

<מלי שטירגלר: פיקוח על מקומות שהם לא בפיקוחנו.

יעקב מרגי: מכוח מה אתם - - -

<מלי שטירגלר: אם אנחנו מקבלים דיווח על מקום מסכן חיים אנחנו פועלים.

קארין אלהרר: כלומר, רק בדיעבד.

<מלי שטירגלר: השבוע חתמתי על צו סגירה למעון מאשדוד שפעל בתוך תחנת דלק.

קארין אלהרר: וואו, העובדה שהוא בכלל התקיים - - -

<מלי שטירגלר: הוצאנו צו סגירה, לאחר שהמועצה לשלום הילד פנתה אלינו והפנתה את תשומת ליבנו.

<מלי שטירגלר: מעונות שפיקוחנו - -

<יצחק קדמן: אין סמכות לאכוף.

<מלי שטירגלר: מעונות שפיקוחנו הם במאה אחוז בפיקוח.

<מלי שטירגלר: מעונות פרטיים הם לא תחת פיקוח שלנו.

יעקב מרגי: שוב, מצד אחד אני יכול לתובע מכם רק מה שהחוק מחיל עליכם.

יעקב מרגי: אין ספק שיש כאן בעיה שזועקת לשמיים.

יעקב מרגי: אני רוצה להציף את העניין וזו ההצעה לדיון מהיר.

<מלי שטירגלר: אנחנו בהחלט בעד.

<מלי שטירגלר: היה ניסיון לפני כשלוש שנים להגיש את "חוק הפיקוח".

<מלי שטירגלר: לצערנו הוא נפל - -

<יצחק קדמן: כבר לפני עשר שנים.

<מלי שטירגלר: כן, זו התנהלות ארוכה.

יעקב מרגי: השאלה אם "חוק הפיקוח" נותן מענה לכלום?

<מלי שטירגלר: כן.

<מלי שטירגלר: "חוק הפיקוח" כפי שהוא מנוסח, אנחנו מאוד רוצים להגיש אותו ומאוד נשמח לתמיכה ואמירה שתצא מכאן.

יעקב מרגי: אני יודע שהקואליציה הזאת, מה שהם רוצים להשיג הם משיגים, אין מניעות ולכן אם תרצו זו לא רק אגדה.

יעקב מרגי: בקואליציה הזאת זה לא אגדה.

יעקב מרגי: אם אתם באמת רוצים להעביר את החוק הזה, עם הקואליציה הזאת אתם תצליחו.

<מלי שטירגלר: נשמח מאוד לקבל תמיכה גם של הוועדה הזאת.

יעקב מרגי: אני מבקש לחדד את הדברים.

יעקב מרגי: את אומרת בפה מלא ובביטחון כפי ששמעתי כאן, אמרת שהחוק הזה מחיל פיקוח על המסגרות וגם על מה שלא מוכר על ידי משרד הכלכלה, מגיל אפס עד שלוש.

<מלי שטירגלר: הכול.

<מלי שטירגלר: זאת משמעות החוק.

יעקב מרגי: וזה מ- 7 ילדים?

<מלי שטירגלר: מ- 7 ילדים.

יעקב מרגי: כן, קראתי כאן, זה לוקסוס.

יעקב מרגי: ראשית כשיעבור החוק בוודאי זה לא יהיה מ- 7 ילדים.

יעקב מרגי: אני חושב שצריך להוריד את הרף ל- 5 בערך.

יעקב מרגי: זה נתון לדיון ויתכן שנגיע למשהו מוסכם.

יעקב מרגי: כמו שאמרתי, זה לוקסוס של עשירים.

יעקב מרגי: קארין, את מחוקקת.

יעקב מרגי: אמר גדעון סער בנאום הפרישה שלו שחקיקה, זה ראשית לעשות ושנית זו פסגת העשייה של חבר כנסת.

קארין אלהרר: אני מאמינה בזה בכל ליבי.

יעקב מרגי: לך כחברת קואליציה, יש את הפריבילגיה.

קארין אלהרר: אדוני היושב ראש, אני מבקשת לומר בנקודה הזאת, מרביתו של "חוק הפיקוח על המעונות" מדבר על בינוי, הוא פחות נותן מענים בעניין הזה.

<מלי שטירגלר: הרשי לי לחלוק עליך.

<מלי שטירגלר: ראיתם את הצעת החוק?

קארין אלהרר: כן, ראינו אותה.

קארין אלהרר: אדוני עוד דבר אחד חשוב.

קארין אלהרר: אני חושב שזה קצת הקטנת ראש להגיד 'עד שלא יעבור החוק הגדול אני מתנער מהעובדה שיש ילדים, פעוטות, קטנים שלא מסוגלים לדבר בשל גילם הצעיר, אני לא יודע מה לעשות איתם - - -

<מלי שטירגלר: אין לי סמכות.

יעקב מרגי: אני יכול לחייב אותך, כרשות המבצעת, רק במה שמחיל החוק.

יעקב מרגי: אם יש חוסר תפקידנו הוא להביא את התיקון.

קארין אלהרר: נכון.

קארין אלהרר: אני חושבת שאנחנו כמחוקקים צריכים קודם כל לטפל בבעיה הבוערת.

קארין אלהרר: הבעיה הבוערת היא התעללות בקטינים.

יעקב מרגי: תודה.

יעקב מרגי: אני מעביר את רשות הדיבור לדוקטור יצחק קדמן.

יעקב מרגי: בבקשה, נשמע מה שיש לך להוסיף לנו.

<יצחק קדמן: תודה אדוני היושב ראש ותודה לחברת הכנסת אלהרר, שהעלתה את הנושא החשוב הזה.

<יצחק קדמן: הנושא מורכב משני דברים.

<יצחק קדמן: אני אתייחס גם לדברים החשובים שאמרת בסוף.

<יצחק קדמן: קודם כל ברור שהמקור לכל הדברים שהקצה הכי מוקצן שלהם הוא התעללות בילדים.

<יצחק קדמן: זה לא מוכרח להגיע עד לשם.

<יצחק קדמן: המקור של כל העניין הזה הוא שדווקא בגיל הרך הילד הוא הכי פגיע.

<יצחק קדמן: אמרת נכון, לפעמים הוא לא יכול לספר מה קורה שם.

<יצחק קדמן: הילדים הכי פגועים, הכי לא יכולים לגונן על עצמם הם הילדים בגיל הרך.

<יצחק קדמן: דווקא בתחום הזה יש הפקרות מוחלטת, מוחלטת.

<יצחק קדמן: כבר לפני עשר שנים הצענו הצעת חוק שעברה אין ספור גלגולים.

<יצחק קדמן: אפשר להתווכח על סעיף כזה ועל סעיף אחר, אבל צריך לדעת כמה דברים בסיסיים שיתנו מענה גם להיבט שאת העלאת ואליו אתייחס בעוד רגע.

<יצחק קדמן: ראשית צריך להבין שמעון יום, גן ילדים, משפחתון, פעוטון ואיך שלא קוראים לדברים האלה, זו מסגרת שצריכה להיות על הרצף החינוכי.

<יצחק קדמן: זה לא אפסנאות לשמירת חפצים.

<יצחק קדמן: לצערי, כך מתייחסים לזה בחלק מהמקומות.

<יצחק קדמן: אני מפנה את תשומת ליבכם על מה שקורה בדרום תל אביב עם ילדי העובדים הזרים.

<יצחק קדמן: מחזיקים שם 40 ילדים בחדר בלי חלון עם סכנת חיים יומיומית.

<יצחק קדמן: חלק מהאנשים שמנהלים את המקומות האלה הם אנשים שיש בעברם פגיעות מיניות בילדים.

<יצחק קדמן: סליחה שאני נותן את הדוגמאות הכי קיצוניות, אבל גם זה קורה.

<יצחק קדמן: למשרד הכלכלה אין שום סמכות לעשות שום דבר בעניין הזה.

<יצחק קדמן: גם כשהם כבר מוציאים צו סגירה במקרים מאוד קיצוניים הם לא יכולים לאכוף את החוק הזה.

<יצחק קדמן: אנחנו נתקלו בצווי סגירה שהוצאו ובכלל צפצפו עליהם צפצוף אחד גדול.

<יצחק קדמן: קודם כל צריך לקבוע באופן חד-משמעי שזו מערכת חינוכית.

<יצחק קדמן: לכן המקום שלה, מבלי לפגוע בגברתי שהיא חדשה בתפקיד ואני מאחל לך הצלחה, המקום של זה הוא לא במשרד הכלכלה.

<יצחק קדמן: זה לא המקום המתאים, זו מערכת שחושבת אחרת לגמרי.

<יצחק קדמן: צריך להבין איך זה בכלל נקלע למקום הזה כי זה גלגול של משרד העבודה לשעבר.

<יצחק קדמן: בשעתו כל המחשבה הייתה 'בואו נקל על נשים או גברים לצאת לעבודה ונחזיק להם את הילדים לכמה שעות כדי שיוכלו לצאת לעבוד'.

<יצחק קדמן: זה בייביסיטר.

<יצחק קדמן: זאת לא הגישה שהיום רווחת בכל העולם.

<יצחק קדמן: קודם כל צריך להעביר את זה למשרד החינוך.

<יצחק קדמן: זו אמירה, מסר שזו מערכת חינוכית.

<יצחק קדמן: הסטנדרטים צריכים להיות חינוכיים.

<יצחק קדמן: בלי חוק זה לא ילך חברת הכנסת אלהרר גם בדברים שאת בצדק כל כך חוששת להם.

<יצחק קדמן: מפני שהחוק במתכונת האמתית צריך לקבוע סטנדרטים מקצועיים של מי יכול לעבוד שם בכלל.

<יצחק קדמן: חלק מהדברים שאת מדברת, הם אנשים שמראש בכלל לא היו צריכים לעבוד במקומות האלה.

<יצחק קדמן: מישהו ממיין אותם?

<יצחק קדמן: מישהו בודק מיהם?

<יצחק קדמן: מישהו עושה להם בדיקת התאמה לתפקיד?

<יצחק קדמן: שום דבר.

<יצחק קדמן: החוק הזה צריך גם לקבוע שלמקום כזה צריך רישיון.

<יצחק קדמן: גברותיי ורבותי, לקיוסק צריך רישיון, למסעדה צריך רישיון ואפילו לגן ילדים בגיל חובה צריך רישיון.

<יצחק קדמן: לכל מערכת היום במדינת ישראל צריך רישיון.

<יצחק קדמן: המקום היחידי שלא מצריך רישיון זה להחזיק ילדים בגיל הרך.

<יצחק קדמן: לא צריך רישיון ואין שום דבר.

<יצחק קדמן: היום בוועדה אחרת של הכנסת קבענו שאיש חינוך או אפילו עובד שירות במוסד חינוכי שהוגש נגדו כתב אישום בעבירות אלימות ועבירות מין אותו יהיו חייבים להשעות.

<יצחק קדמן: זה לא יחול על הגיל הרך כי זה לא מוגדר מוסד חינוכי.

<יצחק קדמן: הנה פתרון שהיום הכנסת נתנה לילדים מעל גיל 3 שזה יחול עליהם, זה לא חל על ילדים מתחת לגיל 3 – זה דבר שהוא בלתי אפשרי.

<יצחק קדמן: פתרון יסודי, צריך לפתור את העניין בהעברת החוק הזה.

<יצחק קדמן: אגב, גם בכנסת הנוכחית שאתה הבעת תקווה גדולה שהקואליציה תעביר כל מה שהיא רוצה, חבר הכנסת מוטי יוגב, ,אגב הוא חבר קואליציה, שם הצעת חוק, אני מודה שזה שחזור של הצעת החוק של זבולון אורלב ושל חבר הכנסת מלכיאור, הוא שם הצעת חוק.

<יצחק קדמן: הוא אמר לי לפני כמה ימים שמשרד הכלכלה מכשיל לו את הצעת החוק.

<יצחק קדמן: יכול להיות שמשרד הכלכלה יגיד 'אני מכשיל את הצעת החוק כי המשרד רוצה להביא הצעת חוק משלו'.

<יצחק קדמן: זה מה ששמענו.

<יצחק קדמן: אתם ראיתם הצעת החוק של משרד הכלכלה?

<יצחק קדמן: גם אני לא ראית אותה.

<יצחק קדמן: יתכבד משרד הכלכלה ויגיש הצעת חוק ושיהיה מספיק אמיץ להגיד שהוא מעביר את זה למשרד החינוך.

<יצחק קדמן: על הפרטים אפשר להתווכח.

<יצחק קדמן: אני יודע שהיו לנו ויכוחים מרים עם ארגונים של גני ילדים, אלו דברים שבשוליים.

<יצחק קדמן: יתכן והם חשובים, אבל הם בשוליים.

<יצחק קדמן: אף ארגון כולל ארגון גני הילדים וארגונים אחרים, "נעמ"ת" ו"ויצ"ו", אף ארגון לא התנגד עקרונית שהנושא הזה יהיה בפיקוח ויהיה במסגרת חוקית.

<יצחק קדמן: יש ויכוחים על תקציב, על בינוי וכל מיני דברים מהסוג הזה.

<יצחק קדמן: זה הצעד הראשון שצריך לעשות.

<יצחק קדמן: הצעד הזה גם יאפשר להפעיל סנקציות, את אותן סנקציות ששאלת איפה הם.

<יצחק קדמן: בלי החוק לא נתקדם לשום מקום.

<יצחק קדמן: אבל, וכאן אני מגיע לחלק השני של דברייך, לא צריך לחכות עד שיהיה חוק.

<יצחק קדמן: מה, אנחנו נפקיר בינתיים את הילדים?

<יצחק קדמן: חלק מהדברים ניתן לעשות היום עם קצת יותר תעוזה של רשויות אכיפת החוק.

<יצחק קדמן: כאשר יש חשד, הבאתי לך מכתב על מטפלת פרטית, שהורים שמו מצלמה אצלם בבית וראו את המטפלת מתעללת בילד.

<יצחק קדמן: עברה כבר חצי שנה, אין כתב אישום, אין שום דבר והיא ממשיכה להיות מטפלת, אומנם לא אצל ההורים האלה כי הם הרחיקו אותה.

<יצחק קדמן: רשויות אכיפת החוק, כאשר מתעורר חשד בעניין הזה, ואני ער שיש חזקת חפות לכל אדם וצריכים להיות מאוד זהירים, אבל כשיש בסיס לחשד בסיסי, כשיש התעללות בילדים על רשויות החוק לא המתין ל"חוק הפיקוח על המעונות".

<יצחק קדמן: יש חוקים שקיימים שמאפשרים פעולה.

<יצחק קדמן: החוק הפלילי מאפשר פעולה רק צריך להסתכל על זה בעיניים נכונות.

<יצחק קדמן: לא צריך להמתין.

<יצחק קדמן: באחד המקרים בירושלים, מקרה שליוויתי אותו מקרוב של התעללות בילדים במעון יום בגילה, מי שחשף את העניין הזה הייתה תכנית טלוויזיה.

<יצחק קדמן: לא יכול להיות שמדינת ישראל צריכה לחכות לתכנית תחקירים בטלוויזיה כדי לעשות משהו.

<יצחק קדמן: מילה אחרונה לחברת הכנסת אלהרר, אני שמח שלא הלכת שבי אחרי הפתרון של התקנת מצלמות, אני יודע שהוא בא מתוך הבטן.

<יצחק קדמן: יש לנו כאן בעיה מהותית שלא תיפתר באמצעים טכניים.

<יצחק קדמן: גם אם תהיינה מצלמות בגן, המטפלת או הגננת אם היא תרצה היא תלך למקום שהמצלמות לא מכסות אותו והיא תעשה מה שהיא תעשה.

<יצחק קדמן: אני גם לא רוצה, כי אם נתקין מצלמות במקומות האלה אז מחר תהייה לך תכנית ריאליטי חדשה שתעשה צחוק מכל מיני ילדים שצולמו בתכניות האלה.

<יצחק קדמן: ראינו שמי שהולך לרשום כדין בעל חיים שהוא מחזיק בבית, מחר כל המדינה יודעת מה הטלפון שלו.

<יצחק קדמן: צריך להיזהר מאוד לא לחפש פתרונות פלט טכנולוגיים כי הם לא יפתרו את העניין.

<יצחק קדמן: משפט אחרון, מוכרחים להעביר את הנושא למערכת החינוך.

<יצחק קדמן: מוכרים לחוקק את "חוק הפיקוח על המעונות" גם אם תידרשנה פשרות לצורך העניין.

<יצחק קדמן: הגיע הזמן לעשות ובינתיים את זה ולא לחכות.

<יצחק קדמן: יש משטרה, יש פרקליטות, יש רשויות אכיפת חוק שצריכות להגן על ילדים מפני פגיעות כאלה ואחרות.

<יצחק קדמן: אי אפשר לחכות.

יעקב מרגי: אגב בהתייחס למה שאמרת, לא מזמן ראינו באסון ההדברה.

יעקב מרגי: כשהמשטרה, רשויות האכיפה כשהן רוצות הן יודעות לומר 'עד שהנושא הזה לא ימוצה אתה לא עוסק בהדברה'.

יעקב מרגי: לכן במקרים כאלה, אנחנו מבינים את חזקת החפות, אבל אם יש חשש סביר והוגשה תלונה, עם כל הכבוד אין כאן פגיעה בחופש העיסוק.

יעקב מרגי: אפשר לומר 'משחררים אותך בערבות בתנאי שאת לא עוסקת בטיפול בילדים עד שהנושא הזה לא מובהר.

יעקב מרגי: אני חושב שזה יהיה בסעיפי הסיכום שלי.

<קריאה: ממה היא תתפרנס?

יעקב מרגי: יש הרבה עבודות.

יעקב מרגי: יש רשימה גדולה של מקומות עבודה, היא לא חייבת להיות עם ילדים.

יעקב מרגי: בבקשה דוקטור תמר ארז מהאגודה למען הילד בגיל הרך.

<תמר ארז: שלום.

<תמר ארז: אני כמובן מקבלת את כל מה שנאמר עד כאן.

<תמר ארז: העובדה שמדובר בילדים שגם אם יש להם קול הם לא מדברים ובפועל אין להם מספיק קול בחברה ואנחנו צריכים לשמש להם רמקול.

<תמר ארז: כל ההצעות שעלו עד עכשיו מקובלות עלי.

<תמר ארז: אני רוצה להזכיר את המועד ואת עניין הזמן.

<תמר ארז: בעוד עשרה ימים יתקיים יום הילד הבינלאומי, תמלאנה 25 שנים לחתימה על אמנת זכויות הילד של האומות המאוחדות.

<תמר ארז: בחודש הבא ימלאו 9 שנים מאז יום העיון על דוח מיקי רוזנטל.

<תמר ארז: בעקבות קריאתו של רן כהן להצטרף לשדולה שתתמוך ביישום ההמלצות הצטרפתי לאגודה לגיל הרך.

<תמר ארז: זה זמן בלתי נסבל להמשך הסבל של ילדים ולחרדה של ההורים.

<תמר ארז: לצערי יש גם הורים שלא רוצים לדעת ומתעלמים מכל הבעיות כי קשה לחיות עם הספקות האלה והם מעדיפים לא לדעת וגם לא לפקח על מה שקורה עם הילדים שלהם.

<תמר ארז: אבקש, בהתאם להחלטה שהתקבלה באומות המאוחדות שנת 2015, שהשנה תהייה ששמים את זכויות הילד בגיל הרך בקדימות בכל רחבי העולם, בכל המדינות החתומות על האמנה.

<תמר ארז: שהוועדה הזאת תיתן לנושא של ביטחון וצרכים ראשוניים בגיל הרך עדיפות על כל נושא אחר שעולה בוועדה הזאת.

<תמר ארז: הדברים נמשכים יותר מדי זמן.

<תמר ארז: אני כן מוכנה לקבל להתחיל במה שעולה פחות כסף, כשמדובר על בינוי להסתכל על בטיחות ולא על נושאים אחרים.

<תמר ארז: אפשר לעשות יישום בהדרגה, לקבוע סדר עדיפויות, אבל בטיחותם ורווחתם של הילדים צריכות לעמוד בראש סדר הקדימויות של הוועדה הזאת בשנה הקרובה.

יעקב מרגי: תודה.

יעקב מרגי: בבקשה ליאור גבאי מנכ"ל "נאות מרגלית".

יעקב מרגי: אני אבקש שהדוברים לא יתייחסו רק למסגרות המפוקחות כי זה לא יעזור לדיון.

יעקב מרגי: כן לדבר על דברים שיכולים לתרום לדיון לגבי המסגרות הלא מפוקחות.

<ליאור גבאי: תודה אדוני היושב ראש.

<ליאור גבאי: אבקש לציין שאני מדבר בשמם של הארגונים המפעילים מעונות יום: "ויצ"ו", "נעמ"ת", "אמונה", "נשות חירות בישראל" ו"נאות מרגלית".

<ליאור גבאי: אני חושב שהחטא קדמון של כל הסיפור הזה הוא הרצון של משרד הכלכלה, בוורסיות הקודמות, ללכת על הסיפור של החוק ולנסות לגרוף אתו עוד כמה דברים.

<ליאור גבאי: למי שיודע, דוקטור קדמן היה אתנו לאורך כל הדיונים במרוצת השנים, החוק התחיל מסיפור דומה למה שגברתי חברת הכנסת הזכירה, התעללות.

<ליאור גבאי: בזמנו היה צילום של משפחתון בירושלים, מסגרת פרטית קטנה שעליה היה כל הבלגן והתחיל כל הסיפור.

<ליאור גבאי: אז בא רציונל שאמר 'בואו נחוקק חוק שלא תהייה מסגרת בלי רישיון'.

<ליאור גבאי: קיוסק צריך רישיון, אבל להחזיק 4-5 ילדים לא צריך רישיון - - -

<קריאה: גם לא 30.

<ליאור גבאי: ברור ביותר, שאם היו מחליטים אז באותה נקודה, כמו שגם היום אפשר להחליט, בלי קשר לתקצוב ובלי קשר לשום דבר, לחוקק חוק שאומר דבר מאוד פשוט.

<ליאור גבאי: אם אתה רוצה לפתוח מסגרת תקבל רישיון ואחר כך לדבר על תקצוב ובינוי וכדומה.

<ליאור גבאי: משרד הכלכלה כבר בהיותו משרד העבודה והרווחה או בהיותו תמ"ת (משרד התעשייה המסחר ותעסוקה) רצה להרוויח ולהכניס לחוק עוד דברים.

<ליאור גבאי: לשם כך אנחנו הגענו לאן שהגענו.

<ליאור גבאי: אגב, עמדת הארגונים היא שחוק הפיקוח למעונות יום הוא דבר רצוי ומבורך.

<ליאור גבאי: אנחנו מברכים על כך.

<ליאור גבאי: לאורך כל השנים אנחנו מתנהלים מול משרד הכלכלה.

<ליאור גבאי: הדאגה שלנו היא שהנטל של מימון החוק ייפול בסוף על ההורים.

<ליאור גבאי: אנחנו כארגונים חברתיים לא ניתן שהחוק הזה במתכונת כזאת או אחרת ייפול כנטל על ההורים.

<ליאור גבאי: גם כך הם מתקשים לשלם את הסכום הדמיוני או הלא ריאלי ולא ראוי שנדרשים לשלם לילד במסגרת מפוקחת כזאת או אחרת.

<ליאור גבאי: אני קורא שוב למשרד הכלכלה לחזור למה שדיברנו בתחילה.

<ליאור גבאי: אגב, האבסורד הוא שהחוק שהיום משרד הכלכלה מנסה להוביל מחריג עד 7 ילדים.

<ליאור גבאי: פירושו של דבר שעד 7 ילדים תתעללו ומ-7 ילדים יש חוק.

<ליאור גבאי: זה אחד הדברים האבסורדים שיכול להיות בחוק.

<ליאור גבאי: דיברנו גם על עמדת הגנים הפרטים ועוד גופים אחרים, שאומרת שאם מדברים על סכנה וסיכון לילד למה מסגרת של עד 7 ילדים לא תהייה בפיקוח.

<ליאור גבאי: האם אנחנו נאפשר שבתחנת הדלק בתל אביב כן תהייה מסגרת עד 7 ילדים?

<ליאור גבאי: הרי זה הזוי.

<ליאור גבאי: אני חוזר וקורא למשרד הכלכלה, זו ההזדמנות בוועדה הזאת.

<ליאור גבאי: עמדת הארגונים מאוד פשוטה, אנחנו מברכים על החוק.

<ליאור גבאי: עזרנו לאורך השנים והצענו את עזרתנו להיות שותפים בחוק הזה.

<ליאור גבאי: אנחנו מכירים, לכלל הארגונים יש למעלה מ-70-80 שנות פעילות בתחום החינוך לגיל הרך, יש לנו את הניסיון והידע.

<ליאור גבאי: אנחנו פתוחים לעזור בנושא הזה.

<ליאור גבאי: לא יתכן שהחוק שאותו אולי נצליח להעביר בצורה כזאת או אחרת ייפול כנטל על ההורים.

<ליאור גבאי: לחלופין, כאן אני מצטרף למה שדוקטור קדמן אמר, עד אז יש אפשרות אחרת.

<ליאור גבאי: בואו נעשה חוק שמדבר קודם כל על מי רשאי לפתוח מסגרת כמו שבוחנים מי רשאי לפתוח קיוסק.

יעקב מרגי: תודה.

יעקב מרגי: אבקש לשמוע את ארגון גני הילדים הפרטיים בישראל.

<שולמית ביסמנובסקי: שלום.

<שולמית ביסמנובסקי: אני יושבת ראש הגנים הפרטיים בישראל.

<שולמית ביסמנובסקי: אני מבקשת לברך את חברת הכנסת קארין אלהרר ואת דוקטור קדמן על הדברים שאמרתם קודם.

<שולמית ביסמנובסקי: אני מברכת גם את כבוד יושב ראש הוועדה.

<שולמית ביסמנובסקי: אני חושבת שקודם כל חשוב להעביר את התחום הזה לפיקוח של משרד החינוך משום שילדים קודם שהם תעשייה, מסחר ותעסוקה הם קשורים לנושא החינוך החל מגיל לידה ולא מגיל שלושה חודשים ולא חצי שנה.

<שולמית ביסמנובסקי: כבר מהלידה הם צריכים להיות בפיקוח פדגוגי של אינטראקציות.

<שולמית ביסמנובסקי: מדברים על כל התמונות האלה שהם הטריגר, אלו הן בעיות התנהגות.

<שולמית ביסמנובסקי: כל חוק שלא תביאו, וכמו שאמרה חברת הכנסת קארין אלהרר, החוק הזה שמדברים עליו לא יפתור את הבעיה הזאת, הוא יפתור בעיות אחרות.

<שולמית ביסמנובסקי: את הבעיה הזאת.

<שולמית ביסמנובסקי: הוא לא יפתור גם לא במסגרת החוק והפיקוח כי אז משרד הכלכלה ייקח את האחריות על כל התעללויות האלה.

<שולמית ביסמנובסקי: הן תמשכנה לקרות באותה התנהלות אם לא יהיה משהו נוסף שלא קיים היום בחוק הזה כל האחריות תיפול על משרד הכלכלה.

<שולמית ביסמנובסקי: אני חושבת שכן צריך לקחת את הנושא של האינטראקציות בין הצוות לבין הילדים ושם לעשות את הפיקוח.

<שולמית ביסמנובסקי: אנשים צריכים לבוא לתוך השטח ולפקח.

<שולמית ביסמנובסקי: אנשי פדגוגיה ולא אנשים שבאים עם רשימת בדיקה.

<שולמית ביסמנובסקי: אנשים שמבינים חינוך ומדברים בשפת החינוך ושיכולים לפקח על האינטראקציות בין הילדים לגננת ולראות מי באמת בעייתי.

יעקב מרגי: שברי את האוזן שלנו.

יעקב מרגי: כגנים פרטיים היום, באיזה רישוי את מחויבים?

<שולמית ביסמנובסקי: גנים פרטיים, רק היתר חורג שהוא עושה את זה - - -

יעקב מרגי: ברישוי עסקים?

<שולמית ביסמנובסקי: לא, גן זה לא עסק.

<שולמית ביסמנובסקי: גן ילדים הוא לא עסק ולכן אין רישוי עסקים.

<שולמית ביסמנובסקי: הוא גם לא מוסד חינוכי ובעצם הוא לא יודע מה הוא.

<שולמית ביסמנובסקי: יש לו אבות מפה ומשם, האחריות והכספים וההוצאות הם לפי שני הכיוונים, שום תועלת לא יוצאת לו ולא צומחת לו משני הכיוונים האלה, לא מעסקים ולא מחינוך.

<שולמית ביסמנובסקי: אנחנו חושבים שגן ילדים צריך להיות מוסד חינוכי לכל דבר ועניין.

<שולמית ביסמנובסקי: כבר מגיל לידה הילדים הם מאוד חכמים, הילדים לומדים בגן ולא רק יושבים, מבלים וישנים שם, הם לומדים שם מהבוקר ועד הערב ומישהו צריך לפקח על הלמידה הזאת.

<שולמית ביסמנובסקי: לפי שאני ממשיכה להגיד עוד כמה דברים, אני מבקשת למחות על השם והכותרת של הדיון הזה.

<שולמית ביסמנובסקי: אתם כתבתם "התעללות בפעוטות בגנים פרטיים".

<שולמית ביסמנובסקי: אני חושבת שצריכים לחזור מהשם הזה.

<שולמית ביסמנובסקי: זו הכפשה של ענף שלם על לא עוול בכפו.

<שולמית ביסמנובסקי: אלפי מאות ילדים חוגגים בגנים, לומדים בגנים וכולנו תודה לאל תוצאה של גנים פרטיים שלא סבלנו.

<שולמית ביסמנובסקי: אני חושבת שאלפי ילדים הנהנים וגם בדף של "אומפי" יש פה חוסר מידתיות וחוסר שוויוניות כשלא מדברים על הדברים הטובים אלא רק על השליליים.

<שולמית ביסמנובסקי: אני מבקשת לכתוב: "התעללות בגן פרטי" אחד, זה לא אומר גנים פרטיים.

<שולמית ביסמנובסקי: זה כמו כשיש נהג שדורס מישהו ברוחב מפטרים את כל הנהגים או רופא שפשע וישר סוגרים את כל בתי החולים.

<שולמית ביסמנובסקי: עם כל הכבוד, לא להכפיש את כל הגננות ללא עוול ולא עשו מעשה.

<שולמית ביסמנובסקי: בנושא של ענישה, אני חושבת שכשמגיע מקרה כזה חמור אין ספק שצריך להעניש, חד-משמעי ובכל חומרת הדין.

<שולמית ביסמנובסקי: אדם לא יכול להתנהג בצורה כזאת בגן ילדים, לא במשפחתון, לא בפעוטון ולא במשרד החינוך.

<שולמית ביסמנובסקי: גם במשרד החינוך היום בגילאי שנתיים ותשע חודשים, נכנסה גננת אחת וסייעת אחת עם 25 ילדים.

<שולמית ביסמנובסקי: אתה יודע שאם היו שם מצלמות מה היית רואה שם?

<שולמית ביסמנובסקי: אין לך מושג.

<שולמית ביסמנובסקי: לא הייתם מבינים מה קורה בגני ילדים, 25 ילדים קטנטנים, לא גמולים שלא תמיד מדברים ויש רק שתי עובדות.

<שולמית ביסמנובסקי: בגנים פרטיים יש 3-4 ו-5 עובדות.

<שולמית ביסמנובסקי: מה קורה במשרד החינוך, אף לא יודע, לא מדברים על זה.

<שולמית ביסמנובסקי: הצרות הגדולות הן שם ואף אחד לא מצלם.

<שולמית ביסמנובסקי: אם תהיינה מצלמות הן צריכות להיות גם שם.

<שולמית ביסמנובסקי: אני באמת חושבת שאנחנו צריכים להעניש כל אחד שעושה משהו לקטינים וחסרי ישע.

<שולמית ביסמנובסקי: צריכים גם לדבר על נושא התעללות בבתים, ההתעללות היא לא רק בגנים.

<שולמית ביסמנובסקי: צריכים לקחת בחשבון שיש גם הרבה התעללויות בבתים וגם שם אנחנו לא יודעים מה קורה לילדים.

<שולמית ביסמנובסקי: בטרם הוצאו דיווחים ודוחות שמצאו שרוב הילדים הנפגעים הם נפגעים בבתים.

<שולמית ביסמנובסקי: זאת אומרת שכל מערך הגיל הרך לא מוגן, הילדים צריכים להיות מוגנים ואנחנו צריכים פיקוח כמה שיותר מהר.

יעקב מרגי: אין לי ספק, הבנתי כמה חשוב שיהיה רישיון להיות גננת פרטית ואחר כך נדבר - - -

<שולמית ביסמנובסקי: אני מבקשת לקדם את הנושא של החוק והחקיקה בנושא הפדגוגיה בגנים.

יעקב מרגי: הבנתי את החרדה שלך.

יעקב מרגי: אין ספק שאסור להכליל ואסור לפגוע בכלל הגנים, אבל הבעיה קיימת ואנחנו צריכים למצוא את הפרצות ואת הפתרון.

<שולמית ביסמנובסקי: יש לי הצעה אופרטיבית לזה אם תרצה לשמוע.

יעקב מרגי: יכולת לומר את זה ברשות הדיבור שלך, כרגע אני מבקש להתקדם.

יעקב מרגי: בבקשה משרד הכלכלה, ביקשת להוסיף משהו.

<מלי שטירגלר: דוקטור יצחק קדמן דיבר על ההצעה להעביר את התחום למשרד החינוך.

<מלי שטירגלר: דיברת על סטנדרטים ודיברת על פיקוח איכות הטיפול וכדומה, אנחנו נדרשים לעניין בצורה מאוד מקצועית ורצינית.

<מלי שטירגלר: אתה מכיר את וועדת הסטנדרטים שהתכנסה ושאנחנו פועלים בהתאם למסקנותיה.

<מלי שטירגלר: אנחנו שמים דגש גדול מאוד על איכות החינוך, הטיפול והפיקוח בתחום הזה.

<מלי שטירגלר: יש לנו פרויקטים חדשים, האחד בשיתוף עם "אשלים" בג'וינט ואחד בשיתוף כל גורם אחר שיכול להיות אפשרי, אנחנו מקדמים את התחום בצורה מאוד רצינית.

<מלי שטירגלר: אגב במאמר מוסגר, היה ניסיון להעביר את אשכולות 1-3 למשרד החינוך בצהרונים ומשרד החינוך מתחנן להחזיר לנו אותם.

<מלי שטירגלר: יכול להיות שמשרד הכלכלה לוקח אחריות - - -

יעקב מרגי: עם כל הכבוד, הרצף החינוכי הוא מעל.

יעקב מרגי: גם אם משרד החינוך יכשל נעזור לו להצליח.

יעקב מרגי: הרצף החינוכי חשוב, לדעתי זה בתחום האחריות שלהם.

יעקב מרגי: אני חושב שצריך לאפשר למשרד הכלכלה להתעסק בתחומי האחריות שלו המובהקים ולעשות את מה שצריך לעשות.

יעקב מרגי: זה לא בא כביקורת, אני אומר שזה יותר נכון.

יעקב מרגי: זה יושב לכם בעורף, זה עוד ענף - - -

<מלי שטירגלר: אנחנו עובדים עם הלב.

יעקב מרגי: הממשלה שאני ישבתי בה, על מנת לעודד תעסוקה החליטה, אתה זוכר איזו בשורה הבאנו, שהממשלה תשקיע מיליונים ומיליארדים לעידוד תעסוקה, על ידי בניית מעונות שיאפשרו להורים לצאת לעבודה.

יעקב מרגי: כמה נבנו?

יעקב מרגי: כמה נוצל?

<מלי שטירגלר: 7% מהתקציב שהוקצב.

יעקב מרגי: אל תעני לי.

יעקב מרגי: זו יד אחת שזה לא התחום שלה.

יעקב מרגי: אתם המדען הראשי, אתם שירות התעסוקה, אתם בכל מה שקשור לעידוד תעסוקה, כך אני מקווה.

יעקב מרגי: חינוך הוא לא התחום שלכם, עם כל הצער לקחת סמכויות ולהעביר.

יעקב מרגי: אני הפסקתי לקנא בהעברת סמכויות, הפוך - - -

<מלי שטירגלר: תרשה לי להשיב לך לגבי בינוי.

<מלי שטירגלר: אנחנו נמצאים עכשיו בביצוע נוהל תקצוב חדש.

<מלי שטירגלר: עברנו ממבחני תמיכה - - -

יעקב מרגי: אנחנו 4 שנים אחרי החלטת ממשלה.

יעקב מרגי: את יודעת - - -

<מלי שטירגלר: סליחה, אנחנו מבצעים.

<מלי שטירגלר: אנחנו קיבלנו בקשות.

<מלי שטירגלר: השבוע נסגרות הבקשות לשנת 2014.

<מלי שטירגלר: קיבלנו מאות בקשות שאנחנו הולכים לממש לביצוע בינוי מעונות יום.

<מלי שטירגלר: הקצנו 1.2 מיליארד לבינוי, הסרנו חסמים ביחד עם משרד האוצר.

<מלי שטירגלר: חסמים שהאוצר - - -

יעקב מרגי: אני אוכל לומר, - - -

<מלי שטירגלר: בגלגול הקודם הצלחנו להסיר ואנחנו בונים ב-1,2 מיליארד.

יעקב מרגי: לא ענית לי ואני אסביר למה לא ענית לי.

יעקב מרגי: הכול טוב ויפה, אבל במבחן המציאות, בתקופה של 4 שנים אחרי החלטת הממשלה משרד החינוך הצליח לבנות יחד עם השלטון המקומי ומפעל הפיס הרבה כיתות.

יעקב מרגי: עזבי, זה התחום שלהם, הם עסוקים בזה, כל דאגתם סביב הנושא הזה.

יעקב מרגי: אני חושב שזה יותר נכון, אין ויכוח סביב השולחן הזה שהנושא הזה צריך להיות בחינוך ,למעט משרד הכלכלה.

יעקב מרגי: אם היום היית שייכת למצבת כוח האדם של משרד החינוך היית חושבת כמוני.

יעקב מרגי: דיברה כאן קודם דוקטור שולמית ביסמנובסקי.

יעקב מרגי: נוצר מצב מזעזע, אני מנסה לבחור את המלים.

יעקב מרגי: נתתי מספרים, יש למעלה מ-450 אלף ילדים בגילאי אפס עד שלוש, מתוכם נמצאים במסגרות מפוקחות של משרד הכלכלה כ-100-110 אלף והשאר בלי פיקוח.

יעקב מרגי: חלקם הגדול נמצא בגנים פרטיים בין אם הם חברים בארגון ובין אם הם לא חברים בארגון, אין מסגרת.

יעקב מרגי: עם כל הקנאות לא להגדיר את גן הילדים כעסק בגלל החרדה לסמנטיקה, אין לנו שום פיקוח ואפילו לא רישיון לעסק.

יעקב מרגי: הם לא נדרשים לשום דבר מעבר לרצון שלכם לעמוד בסטנדרטים מסוימים שאתם מכתיבים אותם לעצמכם.

יעקב מרגי: בתחום הזה, כאן אנחנו מדינת העולם השלישי.

יעקב מרגי: אנחנו מדינת עולם שלישי בתחום הזה.

יעקב מרגי: קארין, זה לא יגמר בדיון הזה גם אם נצא בקריאת סיכום הכי חמורה שיכולה להיות לוועדה.

יעקב מרגי: אין ספק שצריך להחיל מיד חובת רישום, חובת רישיון, חובת רישוי סטנדרטי בהליך חקיקה מהיר - - -

קארין אלהרר: אין ספק.

קארין אלהרר: אני מודיע לוועדה שבכוונתי - - -

<שולמית ביסמנובסקי: כדי לשבר את האוזן, בגנים הפרטיים הרבה מאוד מהגננות הן עם תואר אקדמאי בחינוך.

<שולמית ביסמנובסקי: קחו בחשבון שגנים פרטיים מתמקצעים בשנים האחרונות.

<שולמית ביסמנובסקי: מתמקצעים ורוב הגננות הן אקדמאיות בשנים האחרונות, כולן לומדות ומתמקצעות - - -

קארין אלהרר: דרך אגב, האקדמיזציה של הדבר לא מונעת התעללות.

קארין אלהרר: את אמרת שני דברים, בסוף זו בעיית התנהגות של הגננת.

קארין אלהרר: היא יכולה להיות אקדמאית מצוינת ובסוף אני רוצה לדעת שיש אבא ואימא לדבר הזה.

קארין אלהרר: אני רוצה לדעת שאני לא שמה את הילד במקום כאילו שמתי אותו בגינה הציבורית.

<שולמית ביסמנובסקי: את צודקת ואני בעד.

יעקב מרגי: הפיקוח מתבקש על כל רמה ועל כל מקצוע.

יעקב מרגי: חז"ל כבר אמרו "הרוצה לאבד ממונו ימנה פועלים ולא יפקח עליהם".

יעקב מרגי: בבקשה חנן דגן מאיחוד גני הילדים.

<חנן דגן: מאוד מאוד חשוב לי להגיד, כמו שולמית גם אנחנו לא מתנגדים לחוק.

<חנן דגן: אנחנו רוצים חוק.

<חנן דגן: הדבר היחידי שהיה חסר בהצעת החוק הקודמת הוא שיתוף פעולה עם הגופים הפרטיים.

<חנן דגן: זאת הסיבה היחידה שנפל החוק.

<חנן דגן: אני מזמין את משרד הכלכלה באמת לשבת, לשתף פעולה ואני חושב שאפשר להעביר את החוק הזה בקלות רבה - - - -

יעקב מרגי: לא רק בגלל זה הוא לא עבר.

יעקב מרגי: אני אניח את דעתך.

יעקב מרגי: הוא לא עבר בעיקר בגלל התקציב - - -

קארין אלהרר: זה הושת על ההורים.

קארין אלהרר: זאת הייתה הבעיה.

<חנן דגן: אין ספק שהתנהגות אלימה הן מילולית והן פיסית היא דבר חמור.

<חנן דגן: אנחנו צריכים לקחת בחשבון שההתעללות הזאת היא הסימפטום והיא לא הבעיה.

<חנן דגן: אני בכוונה רוצה למקד בפתרון.

<חנן דגן: אם יהיה חוק זה לא דבר שימנעה.

<חנן דגן: אנחנו רואים התעללות גם במשרד החינוך, במעונות כמו "ויצ"ו", נעמ"ת" ואחרים גם אנחנו רואים ונתקלים במצב כזה.

<חנן דגן: אנחנו צריכים לראות מאיפה זה נובע.

<חנן דגן: אם יבואו שייקחו פסיכולוגים ואנשי מקצוע שיבדקו אם אותם אנשים שהגיעו לזה ולמה הם הגיעו לזה, מה גרם להם להגיע לזה.

<חנן דגן: ראינו בזמנו את הגן בירושלים של שני האנשים המבוגרים, אותם הורים של הילדים היו בגן הזה ולא התעללו בהם.

<חנן דגן: אנחנו צריכים לראות מהו הגורם.

<חנן דגן: הדבר השני שהוא מאוד מאוד חשוב, את זה צריך להכניס לא רק בגנים של 1-3, זה צריך להיות עד גיל 18, כל מי שעובד היום עם ילדים צריך לעבור בפירוש אבחון אם הוא מתאים לעבודה עם ילדים.

<חנן דגן: הוא יכול להיות בנאדם נפלא, אבל הוא לא מתאים לעבוד עם ילדים, סבלנות אין לו.

<חנן דגן: יבדקו פסיכולוגים אם הוא יכול להיות בכלל בענף.

יעקב מרגי: שרון פרידמן בבקשה.

יעקב מרגי: סליחה שאני קוצב לך את הזמן, יש לך דקה.

<שרון פרידמן: אני באה כאימא ולא כבעלת מקצוע, אני עובדת טיפולית בעירייה וזה לא קשור.

<שרון פרידמן: לצד מקומות מקסימים ראיתי מקומות שהזדעזעתי ולא ישנתי לילות על גבי לילות.

<שרון פרידמן: אני חושבת שאחת הבעיות העיקריות עם משפחתונים היא שכשהדלת נסגרת אתה לא יודע מה קורה, אין אפשרות לשים מצלמות, אין אפשרות לדעת אם לאחד מבני המשפחה יש עבירות מין.

<שרון פרידמן: אין אפשרות בסוף היום ואין אפשרות לפקח באמצע היום.

<שרון פרידמן: אני חושבת שיש חובה, כמו שדוקטור קדמן אמר, חובה של המדינה לדרוש קודם כל לדעת מיהן הנשים שעובדות ומהי הכנסתן.

<שרון פרידמן: מדברים על תקציב, אבל לא יודעים בכלל מהו התקציב וכמה אותן נשים מרוויחות.

<שרון פרידמן: אולי הן מרוויחות הון עתק ויכול להיות שהדברים יכולים להתקזז כשיחשבו אחר כך על תקציב.

<שרון פרידמן: צריכים להכיר את אותן נשים, צריך שהן תצהרנה על העיסוק שלהן, על ההכנסות שלהן, שידעו כמה ילדים נמצאים בכל מסגרת.

<שרון פרידמן: נדמה לי שחובה של המדינה, לפחות בשלב הראשון, להכיר את התופעה.

<שרון פרידמן: לא יודעים בכלל את היקף התופעה, לא יודעים את ההכנסות של אותן נשים.

<בני פרץ: שלום.

<בני פרץ: אני מה"הפנתרים השחורים" בעברי.

<בני פרץ: אנחנו מכירים את מר קדמן עוד מהכנסת הקטנטנה.

<בני פרץ: לעניינכם, כל היום מדברים פה על זכויות הילד, שלום הילד, האו"ם.

<בני פרץ: מה עם בריאות הילד וכל הדברים האחרים?

<בני פרץ: אני סבא לנכד בן שנתיים.

<בני פרץ: הנכד הזה אלרגי לא רק לדגים, לא רק לבוטנים, לא רק לטחינה, לא רק לשומשום, לא רק לעוד דברים.

<בני פרץ: אם חס ושלום שמו דבר כזה בפה שלו הוא יכול להיחנק למוות וצריך מטפלת.

<בני פרץ: הילדה שלי מגיעה למעונות שהוא אחראי עליהם, דורשים ממנה 1,800 או 2,000 שקל, והיא צריכה להביא אחות מטפלת שתהייה צמודה לילד הזה.

<בני פרץ: אז אתם מדברים על אלימות?

<בני פרץ: האלימות היא קודם כל בחברה, האלימות עוברת מההורים לילדים בגנים וגם הגננות כך גדלות וצומחות.

<בני פרץ: אל תחפשו רק את המשכורות שלכם כעמותות וכראשי עמותות.

<בני פרץ: תחפשו לראות את טובת הילד וגם את הבריאות ומה טוב לכיס של ההורים.

יעקב מרגי: מר פרץ תודה.

<בני פרץ: לא 40-50 אלף משכורות ובאים לדבר בשם המסכן, על זכויות הילד ועל אלימות כלפי הילד.

<בני פרץ: אדוני היושב ראש זה חשוב.

<בני פרץ: אתה לא יכול להתעלם מבריאות הילד.

יעקב מרגי: סליחה, אתה לא תשתלח כאן באנשים.

<בני פרץ: אני לא שמעתי אף פעם על הבריאות של הילד.

יעקב מרגי: אתה לא פה.

יעקב מרגי: אם היית פה, היית שומע גם על הנושא שדיברת.

יעקב מרגי: לפני שאנעל את הדיון, אקריא את הודעת הסיכום.

<יהל זיק: ברשותך הערה קצרה.

<יהל זיק: אני מפקחת של מעונות מעמותת "אמילי".

<יהל זיק: הרוב נאמר כאן ולא אחזור על דברים שנאמרו.

<יהל זיק: אני מבקשת לומר, אחד הדברים החשובים הוא הצד המניעתי, הגיע הזמן לעלות את הנושא של המטפלות לסדר היום.

<יהל זיק: במעונות אנחנו נמצאים בקריסה מבחינת איוש המטפלות ומציאת כוח אדם איכותי למעונות.

<יהל זיק: זה חלק מהעניין הזה.

יעקב מרגי: אנחנו חוזרים וחוזרים.

<יהל זיק: אני מאוד מבקשת להדגיש ולשים זאת על השולחן.

<יהל זיק: זה משהו שבעיניי מאוד מאוד חשוב.

יעקב מרגי: חינוך, חינוך, החטא הקדמון.

יעקב מרגי: לסיכום: הוועדה רואה חשיבות רבה לראות את הרצף החינוכי של הילדים מגיל אפס.

יעקב מרגי: לכן הוועדה רואה את הצורך בהעברת כל סוגיית הטיפול לגיל הרך למשרד החינוך.

יעקב מרגי: הוועדה קוראת למשרד הכלכלה לקדם כמה שיותר מהר את חוק הפיקוח על מעונות.

יעקב מרגי: הוועדה מבקשת לקבל תשובה תוך 30 יום איפה זה עומד, מה כוונת המשרד, תקציב, מהן הבעיות ולמה החוק לא מקודם.

יעקב מרגי: הוועדה קוראת לרשויות האכיפה, משטרת ישראל, שבמקרים של תלונה שהוגשה נגד מטפלת, יש לאסור על המטפלת לעסוק בטיפול בילדים עד לבירור הנושא יובהר.

יעקב מרגי: שבינתיים תתפרנס ממשהו אחר.

יעקב מרגי: הוועדה קוראת לנוגעים בדבר, להחיל חובת רישוי כלשהי על מסגרות לטיפול ילדים מ -3 ילדים ומעלה.

יעקב מרגי: משרד הכלכלה כל עוד זה אצלכם אתם תצטרכו לתת לנו תשובה מה בכוונת

יעקב מרגי: כם לעשות כדי להתחיל ברישוי ופיקוח של כל המסגרות.

יעקב מרגי: תודה לכולכם, הישיבה נעולה.